กระทรวงแรงงาน ห่วงพนักงาน ลูกจ้างว่างงานจากการระบาดของโรคโควิด-19 แนะขึ้นทะเบียนว่างงานออนไลน์กับกรมการจัดหางานเพื่อรับเงินว่างงาน
กระทรวงแรงงาน ห่วงพนักงาน ลูกจ้างว่างงานจากการระบาดของโรคโควิด-19 แนะขึ้นทะเบียนว่างงานออนไลน์กับกรมการจัดหางานเพื่อรับเงินว่างงานหม่อมราชวงศ์ จัตุมงคล โสณกุล รัฐมนตรีว่าการกระทรวงแรงงาน เปิดเผยว่า พนักงาน ลูกจ้างที่ได้รับผลกระทบจากการแพร่ระบาดของโรคติดเชื้อไวรัสโคโรนา (COVID-19) ทำให้ถูกเลิกจ้าง ซึ่งลูกจ้างได้ส่งเงินสมทบประกันสังคมมาแล้วไม่น้อยกว่า 6 เดือน สามารถลงทะเบียนใช้สิทธิ์กรณีว่างงาน ได้ทางออนไลน์ ผ่านเว็บไซต์ https://empui.doe.go.th ภายใน 30 วันหลังจากถูกเลิกจ้าง ซึ่งจะได้รับเงินชดเชย 50% ของค่าจ้างที่เคยได้รับ ในระยะเวลาไม่เกิน 180 วัน (6 เดือน) หากสนใจทำอาชีพอิสระ หรือทำงานที่บ้าน กรมการจัดหางานยังยินดีให้คำปรึกษาแนะนำและให้ข้อมูลการประกอบอาชีพอิสระ   ด้านนายสุชาติ พรชัยวิเศษกุล อธิบดีกรมการจัดหางาน กล่าวเสริมว่า เพื่อเป็นการหลีกเลี่ยงการไปในสถานที่ที่มีคนอยู่รวมกันจำนวนมาก และเป็นการอำนวยความสะดวกให้ประชาชนสามารถหางานทำได้เองที่บ้านผ่านระบบ e-service ของกรมการจัดหางาน และยังสามารถค้นหางาน มีตู้งาน (Job Box) ที่ติดตั้งกระจายตามแหล่งชุมชน ห้างสรรพสินค้า และสถานที่ราชการ ทุกจังหวัดทั่วประเทศ ขณะที่ ในช่วงตุลาคม 2562 - กุมภาพันธ์ 2563 ที่ผ่านมาก่อนเกิดเหตุการณ์ไวรัสโคโรนาแพร่ระบาด มีผู้มาขึ้นทะเบียนผู้ประกันตนกรณีว่างงาน รวม 382,726 คน เพิ่มขึ้นจากช่วงเดียวกันของปีที่ผ่านมาร้อยละ 4.44 โดยในเดือนกุมภาพันธ์ 2563 มีจำนวน 84,177 คน สามารถสอบถามข้อมูลเพิ่มเติมได้ที่ สายด่วนกระทรวงแรงงาน 1506 กด 2 กรมการจัดหางาน